Van Seuntjie tot Man in jou Huwelik
Die hartseer ding oor hierdie onderwerp is dat ek nie eers mense hoef te oortuig dat daar 'n neiging en 'n probleem in ons gemeenskap is rakende mans wat nog soos seuntjies optree. Hierdie "seuntjies" is nog selfsugtig, eiesinnig, boelies, jaloers, oorsensitief hulle wil steeds net partytjie, drink en so min as moontlik verantwoordelikheid aanvaar.
Die probleem lê nie daarin om al hierdie dinge te doen nie, maar elke ding het sy plek en sy tyd. Die probleem is dat wanneer die man trou, kinders kry, oortyd begin werk, verantwoordelikheid moet neem vir rekeninge en pensioenplanne; begin die seuntjie in hom terugbaklei en wil hy eerder net speel.
Dit forseer gewoonlik die vrou om meer in die "ouer" rol vir die gesin in te beweeg. Nou kan die seuntjie-man terugsit, sy sport kyk, met pelle kuier en doen wat hy wil terwyl sy mamma-vrou alles agter hom skoonmaak en vir hom aandra. En natuurlik moet sy ook seks verskaf wanneer hy daarvoor lus het.
Hierdie seuntjie-man en mamma-vrou verhouding is 'n doodloopstraat wat nie net julle huwelik gaan beëindig nie, maar ook julle menswees sal vernietig. Ek glo dat die meerderheid van die mans wat sukkel met die seuntjie in hulle nie hierdie dinge aspris doen nie, maar net nie weet hoe om hierdie seuntjie in 'n man te laat ontwikkel nie.